Chuck Schumer, leiðtogi meirihlutans í öldungadeild Bandaríkjaþings, og öldungadeildarþingkonan Kirsten Gillibrand hafa bæst í hóp þeirra sem kalla eftir afsögn Andrew Cuomo, ríkisstjóra New York.
Þau Schumer og Gillibrand eru þingmenn New York ríkis í öldungadeildinni, og flokkssystkini Cuomos í Demókrataflokknum. Í sameiginlegri yfirlýsingu þeirra segir að það þurfi ákveðna og stöðuga leiðsögn í baráttunni við kórónuveirufaraldurinn. Þau styðja frásagnir þeirra hugrökku kvenna sem hafa komið fram og sagt sögur sínar um áreitni Cuomos í garð þeirra .Vegna fjölda trúverðugra ásakana gegn Cuomo um kynferðislega áreitni og afglöp í starfi sé ljóst að hann hafi misst traust New York búa og yfirvalda í ríkinu. Cuomo ríkisstjóri ætti að segja af sér," segir í lok yfirlýsingarinnar.
Tugir flokkssystkina Cuomos á ríkisþingi New York hafa þegar skorað á hann að segja sig úr embætti, auk fjölda fulltrúadeildarþingmanna á Bandaríkjaþingi.
Cuomo sagðist á blaðamannafundi í gær ekki ætla að segja af sér, og kveðst hann saklaus af ásökununum.
Sex konur hafa sakað ríkisstjórann um að áreita sig kynferðislega eða sýna ósæmilega hegðun. Auk þess hefur verið sótt hart að honum vegna misvísandi upplýsinga um dauðsföll á hjúkrunarheimilum í New York af völdum COVID-19.